賀吳繼仲母氏生日
作者：王炎
朝代：宋

paragraphs: 青都仙子玉鍊顔，五雲深處乘青鸞。
桃花欲實王母老，桂花半落嫦娥寒。
芝英瓊蘂薄滋味，絳霄倒景窺人間。
風微水麝香可掬，雨定海榴紅欲燃。
中州風物亦自好，翩然萬里來雲軿。
潭潭院落春不老，別有日月藏壺天。
狻猊不動烟縷直，吹笙伐鼓開賓筵。
九重紫誥照環佩，兩兒綠綬扶金船。
南山可平海可竭，高堂歡樂無窮年。